Innenfor luftnedkjøling i private hjem (airconditioning) har over tid betydelige teknologiforbedringer funnet sted, denne utvikling kan deles inn i to faser. Første fasen fra 1960 og fram til 1980 ble innsatsen rettet inn mot å redusere produksjonskostnadene. Prisene på anleggene sank, og markedet ekspanderte ettersom flere fikk råd til å installere dem. Men anleggene var like energikrevende som før. Andre fasen etter 1980 endret teknologiutviklingen sin karakter, der de nye teknologiene ble mer og mer energisparende. Derimot skjedde det lite på kostnadssiden, prisen falt ikke ytterligere. Energipriser steg betydelig i denne fasen. Det gjorde det særlig lønnsomt å framstille anlegg med lavt energiforbruk. Da energikostnadene gikk ned for brukerene, var de villige til å betale desto mer for produktet. Så produsentene slo om til å produsere dyrere og mer effektive, energisparende Luftnedkjølingsanlegg.